Zigmas Januškevičius

**Zigmas Januškevičius** (1911 m. spalio 3 d. Tbilisyje – 1984 m. gegužės 26 d. Kaune) – Lietuvos gydytojas kardiologas, pedagogas, partinis bei visuomenės veikėjas, akademikas.

## Biografija
Zigmas Januškevičius gimė 1911 m. spalio 3 d. Tbilisije, Gruzijoje. 1927 m. baigė Linkuvos gimnaziją. 1929–1935 m. studijavo mediciną Vytauto Didžiojo universitete. Nuo 1935 m. dirbo gydytoju Kuršėnuose. 1940 m. persikėlė į Kauną ir dirbo Vidaus ligų klinikos ordinatoriumi. 1942–1944 m. tarnavo mediku 16-oje lietuviškoje šaulių divizijoje, tyrė psichinės įtampos poveikį kraujospūdžiui. 1944–1950 m. dėstė Kauno universitete (iki 1946 m. Vytauto Didžiojo universitetas), 1947–1950 m. Medicinos fakulteto dekanas. 1953–1972 m. Kauno medicinos instituto (KMI) Hospitalinės terapijos katedros vedėjas, 1953–1962 m. instituto direktorius, 1962–1984 m. rektorius; nuo 1955 m. profesorius. 1954 m. medicinos mokslų daktaras. 1967 m. SSRS Medicinos mokslų akademijos narys, 1968 m. LSSR mokslų akademijos narys.

1959 m. jo iniciatyva prie KMI įkurta Centrinė mokslinė tiriamoji laboratorija, 1969 m. pertvarkyta į Širdies ir kraujagyslių sistemos fiziologijos ir patologijos institutą, kuris vėliau buvo vadinamas jo vardu; 1967–1975 m. instituto direktorius. 1960–1965 m. organizavo pirmuosius gydytojų tobulinimo kursus. 1964–1984 m. LSSR kardiologų mokslinės draugijos pirmininkas, Lenkijos ir Vengrijos kardiologų draugijų garbės narys. 1964–1984 m. LKP CK narys. 1954–1984 m. LSSR AT deputatas.

Palaidotas Petrašiūnų kapinėse.

## Mokslinė veikla
Mokslinio darbo pagrindinė kryptis – širdies ir kraujagyslių ligų diagnostika, gydymo organizavimas, reabilitacija ir profilaktika. Jo iniciatyva kardiologijoje imti taikyti medicininės kibernetikos, matematikos metodai, pradėta kurti nuosekli kovos su išemine širdies liga sistema. Sukūrė kardiologų mokyklą. Aktyviai dirbo Pasaulinėje sveikatos apsaugos organizacijoje. Paskelbė daugiau kaip 450 mokslinių straipsnių.

## Bibliografija
* Selio teorija ir hormonų terapija (su Jonu Kiauleikiu). – Vilnius: Valstybinė politinės ir mokslinės literatūros leidykla, 1959. – 112 p.
* Praktinė elektrografija (su Girša Vitenšteinu). – Valstybinė politinės ir mokslinės literatūros leidykla, 1962. – 134 p.
* Širdies ir kraujagyslių ligų diagnostika bei gydymas: KMI Hospitalinės terapijos katedros ir CMTL klinikinio sektoriaus bendradarbų straipsnių rinkinys. – Kaunas: Šviesa, 1969. – 182 p.
* Širdies ritmo sutrikimų gydymas, su kitais, 1970 m.
* Papildomai sustiprinta elektrokardiograma, 1982 m., rusų k.

## Įvertinimas
* 1955 m. LTSR nusipelnęs mokslo veikėjas
* 1968 m. LSSR valstybinė premija
* 1969 m. SSRS valstybinė premija
* 1984 m. LSSR valstybinė premija

## Atminimo įamžinimas
* 1975 m. sukurtas biustas (skulpt. Jadvyga Mozūraitė-Klemkienė), saugomas Lietuvos medicinos ir farmacijos muziejuje (Rotušės a. 28)
* 1984 m. ant namo Žaliakalnyje (Tulpių g. 22) atidengta memorialinė lenta
* 1984 m. prie Kauno medicinos instituto klinikų esanti Eivenių gatvė pavadinta Z. Januškevičiaus vardu. 1991 m. jai grąžintas senasis pavadinimas
* 1984–1992 m. Širdies ir kraujagyslių sistemos fiziologijos ir patologijos mokslinio tyrimo institutas prie KMI vadinosi jo vardu
* 1986 m. KMU klinikų centriniame korpuse III a. (Eivenių g. 2) prie Pulmonologijos klinikos (buvusios Hospitalinės terapijos katedros) atidengtas bareljefas (skulpt. Jadvyga Mozūraitė-Klemkienė)
* 2002 m. KMU mokomojo laboratorinio korpuso posėdžių salė (Eivenių g. 4) pavadinta Z. Januškevičiaus vardu 

## Šaltiniai

## Literatūra
* Akademikas Zigmas Januškevičius (1911–1984): šimtosioms gimimo metinėms (sud. Tauras Mekas). – Kaunas: Lietuvos sveikatos mokslų universiteto Spaudos namai, 2011. – 218 p.: iliustr. + 1 elektron. opt. diskas (CD-ROM). – ISBN 978-9955-15-211-8